b"\n_START_ARTICLE_\nCaterina Aleu Pons\n_START_SECTION_\nBiografia\n_START_PARAGRAPH_\nCaterina era filla p\xc3\xb2stuma del blanquer barcelon\xc3\xad Pere Aleu i de Joaneta Pons. La mare s'havia casat amb segones n\xc3\xbapcies amb el mercader Bonanat Lled\xc3\xb3 i el seu avi matern, Pasqual Pons, hostaler de Barcelona, va ser el seu tutor._NEWLINE_Quan va firmar els cap\xc3\xadtols matrimonials, el 18 mar\xc3\xa7 de 1423, l'avi de Caterina li feia heretament dels b\xc3\xa9ns, que aportava com a dot a Joan Olivet. El casament l'havien endegat l'avi de la noia i el futur sogre, Gabriel Olivet, anaper, o sigui fabricant de plats, ori\xc3\xbcnd de Sant Celoni. Uns mesos despr\xc3\xa9s de signar els cap\xc3\xadtols, Caterina i Joan van celebrar solemnement les esposalles davant d'un capell\xc3\xa0 i d'unes seixanta persones, fins i tot van anar el palau reial per rebre uns diners de la reina. Llavors tindrien ambd\xc3\xb3s uns tretze anys, i tot seguit iniciaren una etapa de festeig._NEWLINE_Per\xc3\xb2 arribat el moment Caterina es va negar a rebre la benedicci\xc3\xb3 nupcial i a consumar el matrimoni. Per tal d'evitar-ho s'havia recl\xc3\xb2s en el monestir de les dominiques dient que es volia fer monja. Llavors l'avi, el sogre i alguns amics es posaren d'acord per raptar-la i van treure-la a punta d\xe2\x80\x99espasa del monestir: E ella de tot temps cridave: -No vull marit! lexeu-me estar que monge vull \xc3\xa9sser._NEWLINE_Intervingueren les autoritats i la noia fou retornada al monestir, mentre la fam\xc3\xadlia del nuvi iniciava un proc\xc3\xa9s a la c\xc3\xbaria episcopal amb una den\xc3\xbancia datada l'11 de desembre del 1426, per obligar a Caterina a complir la paraula de matrimoni, o b\xc3\xa9 a vestir l'h\xc3\xa0bit de monja. Llavors Caterina tenia 16 anys i al cap d\xe2\x80\x99un any encara continuava el proc\xc3\xa9s del que no tenim la sent\xc3\xa8ncia._NEWLINE_De tota manera potser ni tan sols hi va haver sent\xc3\xa8ncia, ja que la intervenci\xc3\xb3 de l\xe2\x80\x99avi va ser decisiva: requeria la n\xc3\xa9ta a casar-se i si persistia en la negativa ell la desheretava. Podria llavors Caterina professar en un monestir? Sense dot no. Podria buscar un marit que fos m\xc3\xa9s del seu grat que no pas Joan Olivet, a qui ella considerava que era gaireb\xc3\xa9 un nen? Sense dot, tampoc podria fer-ho. Nom\xc3\xa9s li restaria, doncs, casar-se contra la seva voluntat._NEWLINE_La trobem ja casada pel juliol de 1428, i consta que llavors tant Joan com Caterina tenien 18 anys. A partir d'aquesta data figura en alguns afers econ\xc3\xb2mics endegats pel sogre, que era procurador d\xe2\x80\x99ella i del seu marit. Gabriel Olivet sembla que gestiona tot el patrimoni, ja que s\xe2\x80\x99havia convertit tamb\xc3\xa9 en soci de Pere Pons, que vell i cec moria el 1429._NEWLINE_Caterina, com tantes altres dones de tots els temps, no va poder elegir el seu futur, i ens ha semblat interessant com a exemple per la rebel\xc2\xb7lia que mostra tot i la seva joventut, per la forma violenta amb qu\xc3\xa8 els homes del seu entorn decideixen per ella, i per com ella apr\xc3\xa8n a sobreviure i assumeix plenament el seu paper d\xe2\x80\x99esposa i mare, respectada socialment, citada en els documents com a madona Caterina._NEWLINE_La documentem trenta anys despr\xc3\xa9s, el 1458, en la firma dels cap\xc3\xadtols matrimonials del seu fill Nicolau Olivet, barber, ori\xc3\xbcnd de Barcelona que llavors vivia a Sant Celoni, i que es casava amb Isabel, filla d\xe2\x80\x99un cirurgi\xc3\xa0 barcelon\xc3\xad que era v\xc3\xaddua d\xe2\x80\x99un mercader. Ella, amb el seu marit, continuava regint l\xe2\x80\x99hostal que havia estat de l\xe2\x80\x99avi. El seu fill prosperava, era un professional barber; en aquell temps els barbers cobrien algunes especialitats m\xc3\xa8diques i era un ofici ben considerat i a m\xc3\xa9s es casava amb una v\xc3\xaddua que li aportava un dot de 70 lliures."